

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.3 | 2023.gada 30.martā |

**90.**

**Par Ogres novada pašvaldības līdzdalības izbeigšanu sabiedrībā ar ierobežotu atbildību “MOTO ZZ”**

Administratīvi teritoriālās reformas rezultātā tika izveidots Ogres novads, kurā apvienotas bijušā Ogres, Lielvārdes, Ķeguma un Ikšķiles novada administratīvās teritorijas, kā rezultātā jaunizveidotais Ogres novads ir otrs lielākais novads aiz Rīgas pēc iedzīvotāju skaita. Saskaņā ar Administratīvo teritoriju un apdzīvoto vietu likuma Pārejas noteikumu 6.punktu Ogres novada pašvaldība no 2021.gada 1.jūlija ir pārņēmusi Ķeguma novada, Lielvārdes novada un Ikšķiles novada pašvaldības un šo pašvaldību mantu un saistības.

Ar 2021.gada 1.jūliju Ogres novada pašvaldība (turpmāk – Pašvaldība), kļuva par sabiedrības ar ierobežotu atbildību (turpmāk – SIA) “MOTO ZZ” (reģistrācijas Nr.40003977580) kapitāldaļu turētāju, kur Pašvaldībai pieder 99,89109% kapitāla daļas, bet otram dalībniekam - biedrībai “KRISTERA SERĢA MOTOKLUBS” (reģ.nr.40008028418) pieder0,10891% kapitāla daļas.

2007.gada 6.decembrī Ogres rajona padome un SIA "Baltijas Kausa fonds" noslēdza līgumu par komandītsabiedrības "Motocentrs Zelta Zirgs" izveidošanu. Komandītsabiedrība reģistrēta komercreģistrā 2007.gada 12.decembrī.

2009.gadā pēc Ogres rajona pašvaldības reorganizācijas Ogres rajona pašvaldības tiesības un saistības pārņēma Ķeguma novada dome. 2011.gada 17.martā komandītsabiedrība pieņēma lēmumu par reorganizāciju, to pārveidojot par SIA "MOTO ZZ". Kapitālsabiedrība reģistrēta komercreģistrā 2011.gada 4.jūlijā.

Atbilstoši Publiskas personas kapitāla daļu un kapitālsabiedrību pārvaldības likuma 7.panta pirmajai daļai, publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību šā likuma 4.panta nosacījumiem.

Publiskās personas kapitāla daļu un kapitālsabiedrību pārvaldības likuma 4.panta pirmā daļa nosaka, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma 88.panta pirmajai daļai, kas nosaka, ka publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1. tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Izpildot Publiskas personas kapitāla daļu un kapitālsabiedrību pārvaldības likuma 7.panta pirmajā daļā noteikto pienākumu, Pašvaldība, analizējot SIA “MOTO ZZ” darbību (sākot no 2021.gada 1.jūlija) un pārvērtējot savu tiešo līdzdalību kapitālsabiedrībā un atbilstību šā likuma [4.panta](https://likumi.lv/ta/id/269907#p4) nosacījumiem, konstatēja, ka:

1. SIA “MOTO ZZ” (turpmāk – Kapitālsabiedrība) darbības veids ir “Cita izlaides un atpūtas darbība” (NACE kods – 93.29);
2. Kapitālsabiedrības otra dalībnieka biedrības “KRISTERA SERĢA MOTOKLUBS” darbības veids ir “Sporta klubu darbība” (NACE kods – 93.12);
3. nodokļa maksātāja biedrības “KRISTERA SERĢA MOTOKLUBS” struktūrvienība ir “SPORTA UN ATPŪTAS KOMPLEKSS “ZELTA ZIRGS””(VID struktūrvienības reģ.kods.90010522042);
4. konkrētā pakalpojuma saņēmēji ir Latvijas Republikas iedzīvotāji;
5. Kapitālsabiedrība nesniedz un neplāno sniegt papildu pakalpojumus;
6. norādītajā Kapitālsabiedrības darbības veidā “Cita izklaides un atpūtas darbība” (NACE kods – 93.29) nav novērojama tirgus nepilnība;
7. Pašvaldībai izbeidzot līdzdalību Kapitālsabiedrībā tiks dotas plašākas iespējas privātās uzņēmējdarbības attīstībai konkrētā pakalpojuma sniegšanā;
8. Pašvaldībai neiesaistoties minētajā darbības jomā patērētājiem netiek radītas negatīvas sekas;
9. Kapitālsabiedrība nesaņem Pašvaldības budžeta finansējumu;
10. no 2021.gada 1.jūlija Kapitālsabiedrība nav veikusi saimniecisko darbību (skatīt 1.attēlu). Kapitālsabiedrības bankas norēķinu konts ir slēgts. Kapitālsabiedrības 2021.gada pārskatā ir norādīti zaudējumi (-) 6361,00 *euro* apmērā. Vidējais nodarbināto personu skaits 2020.gadā ir – 0, un 2021.gadā ir – 0;



1.attēls. SIA “MOTO ZZ” saimnieciskās darbības rādītāji.

1. Kapitālsabiedrībai nav noslēgti līgumi par investīcijas projektu īstenošanu, kuri paredz pārraudzības periodu;
2. Kapitālsabiedrība nesaņem valsts vai Pašvaldības budžeta dotāciju zaudējumu segšanai.

Pamatojoties uz iepriekš minēto, secināms, ka:

1. tirgus ir spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā netiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. netiek pārvaldīti īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
4. pastāv risks, ka kapitālsabiedrības darbības jomā netiek ievēroti Konkurences likuma 141.panta pirmās daļas noteiktie ierobežojumi – kapitālsabiedrībai, kurā publiskai personai ir izšķiroša ietekme, aizliegts ar savu darbību kavēt, ierobežot vai deformēt konkurenci, kas var izpausties kā:
	1. tirgus dalībnieku diskriminācija, radot atšķirīgus konkurences apstākļus;
	2. priekšrocību radīšana kapitālsabiedrībai, kurā publiskai personai ir tieša vai netieša līdzdalība;
	3. darbības, kuru dēļ cits tirgus dalībnieks ir spiests atstāt kādu konkrēto tirgu vai tiek apgrūtināta potenciāla tirgus dalībnieka iekļūšana vai darbība tirgū;
5. saglabājot līdzdalību kapitālsabiedrībā ar darbības veidu “Cita izlaides un atpūtas darbības” (NACE kods – 93.29), Pašvaldība veic darbības ārpus savas kompetences un autonomām funkcijām.

Pamatojoties uz minēto un ņemot vērā konkrētā tirgus esošo situāciju, var secināt, ka Kapitālsabiedrības darbība konkrētajā tirgū nav atbilstoša Pašvaldības likuma un Valsts pārvaldes iekārtas likuma 88.panta pirmās daļas nosacījumiem, tādejādi nav nepieciešams saglabāt Pašvaldības līdzdalību Kapitālsabiedrībā.

99,89109% kapitāla daļas pieder Pašvaldībai, līdz ar to Pašvaldībai ir izšķiroša ietekme Kapitālsabiedrībā.

Pamatojoties uz to, ka Kapitālsabiedrībā ilgstoši nenotiek saimnieciskā darbība un Kapitālsabiedrības 2021.gada gada pārskatā ir norādīti zaudējumi (-) 6361,00 *euro* apmērā, Kapitālsabiedrībai nav iespējas segt Valsts ieņēmumu dienesta administrēto nodokļu (nodevu) parādu, t.i. uzņēmuma ienākuma nodokļa aprēķins uz 2023.gada 03.februāri ir (-) 114,04 *euro* (100,00 *euro* pamatsumma un 14,04 *euro* nokavējuma nauda), kā arī segt izmaksas, kas saistītas ar pašvaldības līdzdalības izbeigšanas procesa īstenošanu *(reģistrācijas izdevumi Uzņēmumu reģistrā, bankas norēķina konta atvēršana, grāmatvedības un arhivēšanas pakalpojumi u.tml.) -* ir lietderīgi uzsākt Kapitālsabiedrības likvidāciju. Kapitālsabiedrības likvidācija tiks īstenota Komerclikumā, Publiskas personas kapitāla daļu un kapitālsabiedrību pārvaldības likumā, Grāmatvedības likumā, Darba likumā un likumā Par nodokļiem un nodevām noteiktā kārtībā.

Ievērojot lietderības apsvērumus, Kapitālsabiedrības pamatlīdzeklis *(atlikusī vērtība uz 2023.gada 14.martu – “Motociklu mazgātuve” 38 459,52 EUR)*, veicot likvidāciju, netiks pārdots, bet sadalīts starp dalībniekiem atbilstoši Komerclikuma noteikumiem.

Publiskās personas kapitāla daļu un kapitālsabiedrību pārvaldības likuma 9.panta otrā daļa nosaka, ka lēmumu par atļauju publiskas personas kapitālsabiedrībai izbeigt līdzdalību citā kapitālsabiedrībā pieņem attiecīgās publiskās personas augstākā lēmējinstitūcija.

Ņemot vērā minēto un pamatojoties uz Pašvaldību likuma 10.panta pirmās daļas 9.punktu un Publiskas personas kapitāla daļu un kapitālsabiedrību pārvaldības likuma 4.pantu, 7.panta pirmo daļu, 9.panta otro daļu un ņemot vērā Ogres novada pašvaldības pārvērtējumu tās tiešai līdzdalībai Kapitālsabiedrībā,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele), "Pret" – nav, "Atturas" – nav,**

**Ogres novada pašvaldības dome NOLEMJ:**

1. **Atļaut** Ogres novada pašvaldībai (reģistrācijas Nr.90000024455) izbeigt līdzdalību SIA “MOTO ZZ” (reģistrācijas Nr.40003977580).
2. **Piešķirt** SIA “MOTO ZZ” (reģistrācijas Nr.40003977580) pašvaldības finanšu līdzekļus 1000,00 *euro* apmērā, lai segtu saistības un apmaksātu izmaksas, kas saistītas ar Ogres novada pašvaldības līdzdalības izbeigšanas procesa īstenošanu kapitālsabiedrībā.
3. **Uzdot** Ogres novada pašvaldības Centrālās administrācijas Budžeta nodaļai veikt grozījumus Ogres novada pašvaldības budžetā 2023.gadam, paredzot šī lēmuma 2.punktā minētos finanšu līdzekļus no budžeta sadaļas “Līdzekļi neparedzētiem gadījumiem”.
4. **Uzdot** Ogres novada pašvaldības Centrālās administrācijas Finanšu nodaļai pārskaitīt SIA “MOTO ZZ” (reģistrācijas Nr.40003977580) šī lēmuma 2.punktā minēto summu, maksājumu veicot uz kapitālsabiedrības norēķinu kontu ne vēlāk kā nākamajā darba dienā pēc šī lēmuma spēkā stāšanās dienas.
5. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E.Helmaņa paraksts)